BIG ชื่อใหญ่..ไซซ์เล็ก
ชักเริ่มจะไม่ “ใหญ่” เหมือนชื่อซะแล้ว...สำหรับบริษัท บิ๊ก คาเมร่า คอร์ปอเรชั่น จำกัด (มหาชน) หรือ BIG ที่ตกอยู่ในสถานการณ์โตยากขึ้นเรื่อย ๆ...
11 มิ.ย. 2563

สำนักข่าวรัชดา
ชักเริ่มจะไม่ “ใหญ่” เหมือนชื่อซะแล้ว…สำหรับบริษัท บิ๊ก คาเมร่า คอร์ปอเรชั่น จำกัด (มหาชน) หรือ BIG ที่ตกอยู่ในสถานการณ์โตยากขึ้นเรื่อย ๆ…
ดูได้จากผลประกอบการในช่วง 4 ปีที่ผ่านมาแคระแกร็นลงเรื่อย ๆ…
จากปี 2559 เคยมีรายได้รวม 5,663 ล้านบาท กำไรสุทธิสูงถึง 846 ล้านบาท อัตรากำไรสุทธิ 14.95% ปี 2560 แม้รายได้รวมเพิ่มขึ้นเป็น 6,043 ล้านบาท แต่กำไรสุทธิลดเหลือ 774 ล้านบาท อัตรากำไรสุทธิ 12.82%
ส่วนปี 2561 มีรายได้รวม 5,786 ล้านบาท กำไรสุทธิเหลือ 549 ล้านบาท อัตรากำไรสุทธิ 9.50% และปี 2562 มีรายได้รวม 4,560 ล้านบาท กำไรสุทธิเหลือแค่ 207 ล้านบาท  อัตรากำไรสุทธิ 4.56%
สะท้อนว่า  BIG ได้ก้าวผ่านพ้นจุดเฟื่องฟูมาแล้ว…
ก่อนหน้านี้ BIG พยายามไปปักหมุดในต่างประเทศ เพื่อแสวงหาโอกาสใหม่ ๆ ผ่านบริษัทลูกอย่างบริษัท บิ๊ก คาเมร่า โฮลดิ้ง จำกัด
แต่เหมือนโชคชะตาจะเล่นตลก…เมื่ออยู่ ๆ ก็เกิดการแพร่ระบาดของไวรัสโควิด-19 ฉุดให้เศรษฐกิจทั่วโลกพังยับเยิน ทำให้แผนที่ BIG จะออกไปล่าอาณานิคมในต่างแดนพังไม่เป็นท่า ล่าสุดต้องประกาศปิดบริษัท บิ๊ก คาเมร่า โฮลดิ้ง เนื่องจากสถานการณ์ตอนนี้ยังไม่เหมาะที่จะลงทุน
เป็นการปิดฉากแผนการลงทุนในต่างประเทศไปโดยปริยาย…
หันกลับมาดูตลาดภายในประเทศก็โตยาก…ระยะสั้นได้รับผลกระทบจากโควิด-19
นี่ขนาดไตรมาสแรกปิดร้านไม่ถึงเดือน งบไตรมาสแรกยังทรุดหนัก พลิกมาขาดทุนสุทธิ 19 ล้านบาท จากช่วงเดียวกันของปีก่อนที่มีกำไรสุทธิ 106 ล้านบาท
ขณะที่ไตรมาส 2 ได้รับผลกระทบไป 2 เดือนเต็ม เหลือแค่ 1 เดือนที่ร้านกลับมาเปิดได้ แต่ก็ถูกจำกัดด้วยมาตรการเว้นระยะห่างทางสังคม ทำให้ตัวเลขงบการเงินออกมาไม่ดีแน่ ๆ
ใครที่มีหุ้น BIG ติดอยู่ในพอร์ตอาจต้องทำใจหน่อยละกัน…
ส่วนในระยะยาว ตลาดกล้องไม่ได้สวยงามเหมือนในอดีต..เนื่องจากถูกชดเชยด้วยกล้องสมาร์ตโฟนที่มีลูกเล่นใหม่ ๆ ทำได้สารพัดอย่าง เช่น กล้องถ่ายหน้าชัด หลังเบลอ,ถ่าย Portrait สวย แม้แสงน้อย, ถ่ายภาพมุมกว้าง, ถ่ายวิดีโอความละเอียดสูง, กล้องที่ทำงานคู่กับระบบ AI ฯลฯ
นี่ยังไม่นับรวมเรื่องอายุการใช้งานกล้องถ่ายรูปที่ยาวนาน ทำให้ไซเคิลในการเปลี่ยนกล้องตัวใหม่ค่อนข้างช้า
สุดท้ายก็จะเป็นแค่ตลาดนิชมาร์เก็ต มีลูกค้าเฉพาะกลุ่มเท่านั้น ทำให้ปริมาณการใช้ไม่มาก
กลายเป็นข้อจำกัดในการโตของ BIG ในอนาคต…
นับว่าสถานการณ์น่าเป็นห่วงจริง ๆ
ก็น่าคิดว่า BIG จะดิ้นหนีตายจากเกมธุรกิจนี้อย่างไร..? เป็นโจทย์ยากที่จะต้องหาทางแก้โดยด่วน…
ไม่เช่นนั้น BIG ก็จะเป็นได้แค่ “ชื่อใหญ่”…แต่“ไซซ์เล็ก” นั่นเอง
…อิ อิ อิ…